title: Odluka Vijeća (EU) 2019/134 od 21. siječnja 2019. o stajalištu koje treba zauzeti, u ime Europske unije, u okviru Zajedničkog odbora EGP-a o izmjeni Priloga IX. (Financijske usluge) Sporazumu o EGP-u (Tekst značajan za EGP.)

text:
                  29.1.2019

                  HR

                  Službeni list Europske unije

                  L 25/19

         ODLUKA VIJEĆA (EU) 2019/134
         od 21. siječnja 2019.
         o stajalištu koje treba zauzeti, u ime Europske unije, u okviru Zajedničkog odbora EGP-a o izmjeni Priloga IX. (Financijske usluge) Sporazumu o EGP-u
         (Tekst značajan za EGP)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 114. u vezi s člankom 218. stavkom 9.,
         uzimajući u obzir Uredbu Vijeća (EZ) br. 2894/94 od 28. studenoga 1994. o rješenjima za provedbu Sporazuma o europskom gospodarskom prostoru (1), a posebno njezin članak 1. stavak 3.,
         uzimajući u obzir prijedlog Europske komisije,
         budući da:

                     (1)

                     Sporazum o Europskom gospodarskom prostoru (2) („Sporazum o EGP-u”) stupio je na snagu 1. siječnja 1994.

                     (2)

                     Na temelju članka 98. Sporazuma o EGP-u Zajednički odbor EGP-a može odlučiti izmijeniti, među ostalim, Prilog IX. tom sporazumu, koji sadržava odredbe o financijskim uslugama.

                     (3)

                     Uredbu (EU) br. 909/2014 Europskog parlamenta i Vijeća (3) treba uključiti u Sporazum o EGP-u.

                     (4)

                     Prilog IX. Sporazumu o EGP-u trebalo bi stoga na odgovarajući način izmijeniti.

                     (5)

                     Stajalište Unije u okviru Zajedničkog odbora EGP-a trebalo bi se stoga temeljiti na priloženom nacrtu odluke,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Zajedničkog odbora EGP-a o predloženoj izmjeni Priloga IX. (Financijske usluge) Sporazumu o EGP-u temelji se na nacrtu odluke Zajedničkog odbora EGP-a priloženom ovoj Odluci.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 21. siječnja 2019.

                  Za Vijeće

                  Predsjednica

               F. MOGHERINI

            (1)  SL L 305, 30.11.1994., str. 6.

            (2)  SL L 1, 3.1.1994., str. 3.

            (3)  Uredba (EU) br. 909/2014 Europskog parlamenta i Vijeća od 23. srpnja 2014. o poboljšanju namire vrijednosnih papira u Europskoj uniji i o središnjim depozitorijima vrijednosnih papira te izmjeni direktiva 98/26/EZ i 2014/65/EU te Uredbe (EU) br. 236/2012, SL L 257, 28.8.2014., str. 1.

            NACRT
            ODLUKA ZAJEDNIČKOG ODBORA EGP-a br. …
            оd …
            o izmjeni Priloga IX. (Financijske usluge) Sporazumu o EGP-u
            ZAJEDNIČKI ODBOR EGP-a,
            uzimajući u obzir Sporazum o Europskom gospodarskom prostoru („Sporazum o EGP-u”), a posebno njegov članak 98.,
            budući da:

                        (1)

                        Uredbu (EU) br. 909/2014 Europskog parlamenta i Vijeća od 23. srpnja 2014. o poboljšanju namire vrijednosnih papira u Europskoj uniji i o središnjim depozitorijima vrijednosnih papira te izmjeni direktiva 98/26/EZ i 2014/65/EU te Uredbe (EU) br. 236/2012 (1), kako je ispravljena u SL L 349, 21.12.2016., str. 8., treba uključiti u Sporazum o EGP-u.

                        (2)

                        Prilog IX. Sporazumu o EGP-u trebalo bi stoga na odgovarajući način izmijeniti,

                  DONIO JE OVU ODLUKU:

               Članak 1.
               Prilog IX. Sporazumu o EGP-u mijenja se kako slijedi:

                           1.

                           U točkama 16.b (Direktiva 98/26/EZ Europskog parlamenta i Vijeća) i 31.ba (Direktiva 2014/65/EU Europskog parlamenta i Vijeća) dodaje se sljedeća alineja:

                                       „—

                                          32014 R 0909: Uredbom (EU) br. 909/2014 Europskog parlamenta i Vijeća od 23. srpnja 2014. (SL L 257, 28.8.2014., str. 1.), kako je ispravljena u SL L 349, 21.12.2016., str. 8.”.

                           2.

                           U točki 29.f (Uredba (EU) br. 236/2012 Europskog parlamenta i Vijeća) dodaje se sljedeće:
                           „kako je izmijenjena:

                                       —

                                          32014 R 0909: Uredbom (EU) br. 909/2014 Europskog parlamenta i Vijeća od 23. srpnja 2014. (SL L 257, 28.8.2014., str. 1.), kako je ispravljena u SL L 349, 21.12.2016., str. 8.”.

                           3.

                           Iza točke 31.bea (Provedbena uredba Komisije (EU) br. 594/2014) umeće se sljedeća točka:

                                       „31.bf

                                          32014 R 0909: Uredba (EU) br. 909/2014 Europskog parlamenta i Vijeća od 23. srpnja 2014. o poboljšanju namire vrijednosnih papira u Europskoj uniji i o središnjim depozitorijima vrijednosnih papira te izmjeni direktiva 98/26/EZ i 2014/65/EU te Uredbe (EU) br. 236/2012 (SL L 257, 28.8.2014., str. 1.), kako je ispravljena u SL L 349, 21.12.2016., str. 8.

                                       Za potrebe ovog Sporazuma odredbe Uredbe sadržavaju sljedeće prilagodbe:

                                                   (a)

                                                   neovisno o odredbama Protokola 1 uz ovaj Sporazum, i ako nije drukčije predviđeno u ovom Sporazumu, pojmovi „država članica/države članice” i „nadležna tijela” tumače se tako da uključuju, uz njihovo značenje u skladu s Uredbom, države EFTA-e odnosno njihova nadležna tijela;

                                                   (b)

                                                   upućivanja na „članove ESSB-a” ili na „središnje banke” tumače se tako da uključuju, uz njihovo značenje u skladu s Uredbom, središnje banke država EFTA-e;

                                                   (c)

                                                   Lihtenštajn može dopustiti središnjim depozitorijima vrijednosnih papira treće zemlje koji već pružaju usluge iz članka 25. stavka 2. financijskim posrednicima u Lihtenštajnu ili koji su već osnovali podružnicu u Lihtenštajnu da i dalje pružaju usluge iz članka 25. stavka 2. tijekom razdoblja od najdulje pet godina nakon datuma stupanja na snagu Odluke Zajedničkog odbora EGP-a br. …/… od … [ove Odluke];

                                                   (d)

                                                   u članku 1. stavku 3. riječi „prava Unije” zamjenjuju se riječima „Sporazuma o EGP-u”;

                                                   (e)

                                                   u članku 12. stavku 3. riječi „valute Unije” zamjenjuju se riječima „službene valute ugovornih stranaka Sporazuma o EGP-u”;

                                                   (f)

                                                   u članku 13. i članku 14. stavku 1. prvom podstavku iza riječi „relevantna tijela” umeću se riječi „Nadzorno tijelo EFTA-e”;

                                                   (g)

                                                   u članku 19. stavku 3., članku 33. stavku 3., članku 49. stavku 4., članku 52. stavku 2. i članku 53. stavku 3. riječi „ESMA-i koja” zamjenjuju se riječima „ESMA-i. ESMA ili, prema potrebi, Nadzorno tijelo EFTA-e”;

                                                   (h)

                                                   u članku 24. stavku 5.:

                                                               i.

                                                               u prvom i drugom podstavku iza riječi „ESMA-i” dodaju se riječi „te, kada je riječ o državi EFTA-e, Nadzornom tijelu EFTA-e”;

                                                               ii.

                                                               u trećem podstavku riječi „ESMA-i koja” zamjenjuju se riječima „ESMA-i. ESMA ili, prema potrebi, Nadzorno tijelo EFTA-e”;

                                                   (i)

                                                   u članku 34. stavku 8. riječi „pravila Unije o tržišnom natjecanju” zamjenjuju se riječima „pravila o tržišnom natjecanju koja se primjenjuju na temelju Sporazuma o EGP-u”;

                                                   (j)

                                                   u članku 38. stavku 5. riječi „17. rujna 2014.” zamjenjuju se riječima „datum stupanja na snagu Odluke Zajedničkog odbora EGP-a br. …/… od … [ove Odluke]”;

                                                   (k)

                                                   u članku 49. stavku 1., kada je riječ o državama EFTA-e, riječi „do 18. prosinca 2014.” glase „u roku od tri mjeseca od datuma stupanja na snagu Odluke Zajedničkog odbora EGP-a br. …/… od … [ove Odluke]”;

                                                   (l)

                                                   u članku 55.:

                                                               i.

                                                               u stavku 5. riječi „prava Unije” zamjenjuju se riječima „Sporazuma o EGP-u” i u stavku 6. riječi „s pravom Unije” zamjenjuju se riječima „sa Sporazumom o EGP-u”;

                                                               ii.

                                                               u stavku 6. iza riječi „ESMA” umeću se riječi „ili Nadzorno tijelo EFTA-e, ovisno o slučaju,”;

                                                   (m)

                                                   u članku 58. stavku 3. i članku 69. stavku 1., kada je riječ o državama EFTA-e, riječi „do 16. prosinca 2014.” glase „u roku od tri mjeseca od datuma stupanja na snagu Odluke Zajedničkog odbora EGP-a br. …/… od … [ove Odluke]”;

                                                   (n)

                                                   u članku 61. stavku 1. kada je riječ o državama EFTA-e, riječi „do 18. rujna 2016.” glase „u roku od godine dana od datuma stupanja na snagu Odluke Zajedničkog odbora EGP-a br. …/… od … [ove Odluke]”;

                                                   (o)

                                                   u članku 69. stavcima 2. i 5., kada je riječ o državama EFTA-e, iza riječi „datuma stupanja na snagu” umeću se riječi „u EGP-u”;

                                                   (p)

                                                   u članku 76., kada je riječ o državama EFTA-e:

                                                               i.

                                                               u stavcima 4., 5. i 6. iza riječi „stupanja na snagu” umeću se riječi „odluke Zajedničkog odbora EGP-a koja sadržava”;

                                                               ii.

                                                               u stavku 5. riječi „do 13. lipnja 2017.” zamjenjuju se riječima „u roku od šest mjeseci od datuma stupanja na snagu odluke Zajedničkog odbora EGP-a koja sadržava Direktivu 2014/65/EU i Uredbu (EU) br. 600/2014”;

                                                               iii.

                                                               u stavku 7. riječi „3. siječnja 2017.” glase „nego što se ti akti primjenjuju u EGP-u”.”

               Članak 2.
               Vjerodostojni su tekstovi Uredbe (EU) br. 909/2014, kako su ispravljeni u SL L 349, 21.12.2016., str. 8., na islandskom i norveškom jeziku koji se objavljuju u Dodatku o EGP-u Službenom listu Europske unije.

               Članak 3.
               Ova Odluka stupa na snagu […], pod uvjetom da su podnesene sve obavijesti iz članka 103. stavka 1. Sporazuma o EGP-u (*1).

               Članak 4.
               Ova se Odluka objavljuje u odjeljku o EGP-u Službenog lista Europske unije i u Dodatku o EGP-u Službenom listu Europske unije.

               Sastavljeno u Bruxellesu

                     Za Zajednički odbor EGP-a

                     Predsjednik

                     Tajnici Zajedničkog odbora EGP-a

               (1)  SL L 257, 28.8.2014., str. 1.

               (*1)  [Ustavni zahtjevi nisu navedeni.] [Ustavni su zahtjevi navedeni.]


title: Odluka Vijeća (EU) 2019/232 od 16. srpnja 2018. o utvrđivanju stajališta koje treba zauzeti u ime Europske unije u okviru Regionalnog upravljačkog odbora Prometne zajednice u pogledu donošenja poslovnika tog odbora

text:
                  8.2.2019

                  HR

                  Službeni list Europske unije

                  L 37/113

         ODLUKA VIJEĆA (EU) 2019/232
         od 16. srpnja 2018.
         o utvrđivanju stajališta koje treba zauzeti u ime Europske unije u okviru Regionalnog upravljačkog odbora Prometne zajednice u pogledu donošenja poslovnika tog odbora
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 91. i članak 100. stavak 2., u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Unija je potpisala Ugovor o osnivanju Prometne zajednice („UOPZ”) u skladu s Odlukom Vijeća (EU) 2017/1937 (1).

                     (2)

                     U skladu s člankom 41. stavkom 3. UOPZ-a on se privremeno primjenjuje između Unije, Republike Albanije, Bosne i Hercegovine te Kosova (*1) od 9. listopada 2017., a između tih stranaka i Republike Srbije od 29. studenoga 2017.

                     (3)

                     Na temelju članka 24. stavka 5. UOPZ-a Regionalni upravljački odbor prometne zajednice („upravljački odbor”) treba donijeti svoj poslovnik.

                     (4)

                     Primjereno je utvrditi stajalište koje treba zauzeti u ime Unije u okviru upravljačkog odbora u pogledu donošenja poslovnika tog odbora jer će odluka o tom poslovniku biti obvezujuća za Uniju.

                     (5)

                     Stajalište Unije u okviru upravljačkog odbora trebalo bi se stoga temeljiti na priloženom nacrtu odluke,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Regionalnog upravljačkog odbora Prometne zajednice („upravljački odbor”) temelji se na nacrtu odluke upravljačkog odbora priloženom ovoj Odluci.
            Predstavnici Unije u okviru upravljačkog odbora mogu dogovoriti manje izmjene tog nacrta odluke bez daljnje odluke Vijeća.

            Članak 2.
            Ova je Odluka upućena Komisiji.

            Sastavljeno u Bruxellesu 16. srpnja 2018.

                  Za Vijeće

                  Predsjednica

               J. BOGNER-STRAUSS

            (1)  Odluka Vijeća (EU) 2017/1937 od 11. srpnja 2017. o potpisivanju, u ime Europske unije, i privremenoj primjeni Ugovora o osnivanju Prometne zajednice (SL L 278, 27.10.2017., str. 1.).

            (*1)  Ovim se nazivom ne dovode u pitanje stajališta o statusu te je on u skladu s Rezolucijom Vijeća sigurnosti Ujedinjenih naroda 1244 (1999) i mišljenjem Međunarodnog suda o proglašenju neovisnosti Kosova.

            NACRT
            ODLUKA br. 2018/1 REGIONALNOG UPRAVLJAČKOG ODBORA PROMETNE ZAJEDNICE
            od …
            o donošenju svojeg Poslovnika
            REGIONALNI UPRAVLJAČKI ODBOR PROMETNE ZAJEDNICE,
            uzimajući u obzir Ugovor o osnivanju Prometne zajednice, a posebno njegov članak 24. stavak 5.,
            ODLUČIO JE KAKO SLIJEDI:

               Jedini članak
               Donosi se Poslovnik Regionalnog upravljačkog odbora Prometne zajednice koji je priložen ovoj Odluci.

               Sastavljeno u …, … 2018.

                     Za Regionalni upravljački odbor:

                     Predsjednik

            POSLOVNIK REGIONALNOG UPRAVLJAČKOG ODBORA PROMETNE ZAJEDNICE
            I.   OPĆENITO

                        1.

                        Ovim se Poslovnikom utvrđuju interne procedure za rad Regionalnog upravljačkog odbora („upravljački odbor”) kao institucije u okviru Ugovora o osnivanju Prometne zajednice („Ugovor”) između Europske unije i stranaka iz jugoistočne Europe (Republika Albanija, Bosna i Hercegovina, bivša jugoslavenska republika Makedonija, Kosovo (*1), Crna Gora i Republika Srbija).

                        2.

                        U slučaju neusklađenosti između ovog Poslovnika i Ugovora primjenjuju se odredbe Ugovora.

                  II.   ČLANOVI, PROMATRAČI I OSTALI SUDIONICI

                        1.

                        Članovi upravljačkog odbora trebali bi, u načelu, biti viši dužnosnici ministarstava nadležnih za promet.

                        2.

                        Akt o imenovanju člana mora sadržavati dokaz o tome da je član ovlašten iznositi stajalište dotične ugovorne stranke na način koji je za tu stranku obvezujuć.

                        3.

                        Ne dovodeći u pitanje položaj promatračâ u skladu s člankom 24. stavkom 2. drugom rečenicom Ugovora, Predsjedništvo i Potpredsjedništvo, kako je navedeno u odjeljku III. točki 2., mogu, prema potrebi, sporazumno odlučiti pozvati predstavnike drugih država, međunarodnih organizacija ili drugih tijela, uključujući predstavnike civilnog društva, da prisustvuju, na ad hoc osnovi, određenim sastancima upravljačkog odbora ili jednom ili više dijelova tih sastanaka.

                        4.

                        Ako Predsjedništvo i Potpredsjedništvo sporazumno odluče pozvati predstavnike drugih država, međunarodnih organizacija ili drugih tijela, Predsjedništvo o tome obavješćuje ugovorne stranke i Stalno tajništvo Prometne zajednice („Tajništvo”) najmanje tri tjedna prije sastanka. Ugovorne stranke i Tajništvo mogu o tome dostaviti svoja mišljenja Predsjedništvu u roku od pet radnih dana nakon primitka takve obavijesti.

                  III.   PREDSJEDNIŠTVO

                        1.

                        Svaka stranka iz jugoistočne Europe obnašat će, prema abecednom redu predviđenom u članku 2. stavku 1. točki (b) Ugovora, dužnost Predsjedništva upravljačkog odbora tijekom jedne kalendarske godine. Od stranaka iz jugoistočne Europe Republika Albanija prva obnaša dužnost Predsjedništva.

                        2.

                        Predsjedništvo predsjeda sastancima upravljačkog odbora. Pomaže mu jedan predstavnik Europske unije, koji obnaša dužnost Potpredsjedništva.

                        3.

                        Ako Predsjedništvo ne bi bilo u stanju obavljati svoje zadaće na određenom sastanku, tim sastankom predsjedava predstavnik Europske unije koji obnaša dužnost Potpredsjedništva.

                  IV.   PRIPREMA SASTANAKA

                        1.

                        Sastanci upravljačkog odbora održavaju se u sjedištu Tajništva. Međutim, nakon što se savjetuje s Potpredsjedništvom i Tajništvom i nakon razmatranja relevantnih financijskih, administrativnih i organizacijskih aspekata, Potpredsjedništvo može odlučiti o drugom mjestu održavanja sastanka upravljačkog odbora. Osim u opravdanim slučajevima, ta se odluka donosi najmanje dva mjeseca prije dotičnog sastanka.

                        2.

                        Sudjelovanje Tajništva u troškovima organizacije sastanaka koji se održavaju izvan sjedišta Tajništva podliježe internim proračunskim pravilima Tajništva.

                        3.

                        Datume sastanaka dogovaraju Predsjedništvo, Potpredsjedništvo i Tajništvo. U načelu, datumi moraju biti utvrđeni najmanje dva mjeseca prije dotičnog sastanka.

                        4.

                        Nacrt dnevnog reda dogovaraju Predsjedništvo i Potpredsjedništvo. Nacrt dnevnog reda i svi dokumenti koji su s njime povezani šalju se članovima i promatračima najmanje šest tjedana prije dotičnog sastanka. Članovi mogu dostaviti komentare i predložiti dodavanje novih točaka na dnevni red. Drugim državama, međunarodnim organizacijama ili drugim tijelima, koji su pozvani u skladu s odjeljkom II. točkom 3., također se dostavlja dokumentacija za koju su zainteresirani.

                        5.

                        Tajništvo je odgovorno za pripremu sastanaka. Ono u pravilnim razmacima i na zahtjev obavješćuje Predsjedništvo i Potpredsjedništvo o procesu pripreme te slijedi njihove zahtjeve i upute u vezi s time.

                  V.   SASTANCI UPRAVLJAČKOG ODBORA – POSTUPOVNA PRAVILA

                        1.

                        Sastanci upravljačkog odbora nisu javni, osim ako upravljački odbor odluči drukčije.

                        2.

                        Svakog člana upravljačkog odbora, promatrača ili drugog sudionika sastanka mogu pratiti službenici koji im pomažu. Imena i funkcije tih službenika unaprijed se priopćuju Tajništvu. U načelu, svakog člana na sastanku prate najviše tri službenika, a svakog promatrača najviše dva. Međutim, Predsjedništvo može dati dodatne upute o maksimalnom broju predstavnika po delegaciji.

                        3.

                        Smatra se da je kvorum upravljačkog odbora postignut samo ako su prisutni predstavnici četiriju stranaka iz jugoistočne Europe i Europske unije.

                        4.

                        U skladu s člankom 24. stavkom 3. Ugovora upravljački odbor odlučuje jednoglasno. Suzdržanost nekog od članova ne sprečava upravljački odbor da poduzme mjere ako je postignut kvorum u skladu s točkom 3. ovog odjeljka.

                        5.

                        Dnevni red sastanka odobrava se na početku sastanka. U hitnim slučajevima u dnevni red mogu se uvrstiti nove točke tijekom sastanka, pod uvjetom da se s time suglase Predsjedništvo i Potpredsjedništvo.

                        6.

                        Promatrači mogu sudjelovati u raspravi i davati izjave uz dopuštenje ili na poziv Predsjedništva.

                        7.

                        Predstavnici drugih država, međunarodnih organizacija ili drugih tijela, koji su pozvani u skladu s odjeljkom II. točkom 3., mogu sudjelovati u raspravi uz dopuštenje ili na poziv Predsjedništva, ali ne smiju poduzimati nikakve mjere u upravljačkom odboru.

                        8.

                        Tajništvo pomaže u sastavljanju zaključaka svakog sastanka.

                        9.

                        U zaključcima se bilježe sve mjere donesene na sastanku kao i stajališta članova te sve izjave promatrača o predloženim mjerama upravljačkog odbora.

                        10.

                        Zaključke potpisuje Predsjedništvo te se dostavljaju članovima i promatračima. Ako nacrt zaključaka nije moguće pripremiti do kraja sastanka, Predsjedništvo osigurava da ga se pripremi i dostavi u roku od sedam kalendarskih dana nakon sastanka. U roku od sedam kalendarskih dana nakon primitka nacrta zaključaka svaki član može zatražiti ispravke. Predsjedništvo osigurava dostavu konačne verzije u roku od sedam dana nakon isteka roka za podnošenje komentara.

                        11.

                        Zaključcima sastanaka ne smiju se ni na koji način ograničiti područje primjene ili učinci pravnih akata ili Ugovora. Ne smiju se davati izjave niti donositi zaključci koji su protivni obvezujućim pravnim odredbama. Zaključci sastanaka nisu dio pravnih akata niti imaju ikakav normativni učinak.

                  VI.   NAČINI DJELOVANJA I POSTUPCI KOJE PRIMJENJUJE UPRAVLJAČKI ODBOR
            Općenito

                        1.

                        Upravljački odbor djeluje donošenjem preporuka i odluka (zajedno se nazivaju „mjere”), ovisno o svakom slučaju.
                        Donošenje pravila čija je svrha osigurati funkcioniranje upravljačkog odbora smatra se donošenjem odluke.

                        2.

                        Kada se mjera donese ili izmijeni, Predsjedništvo je odmah potpisuje te je nakon toga Tajništvo dostavlja svim ugovornim strankama.

                        3.

                        Mjere stupaju na snagu na datum donošenja, osim ako je u njima predviđeno drukčije.

                        4.

                        Donošenje ili izmjena mjera odvijaju se prema istom postupku, osim ako je u ovom Poslovniku predviđeno drugačije.

                        5.

                        Svaki zahtjev člana ili Tajništva za donošenje ili izmjenu neke mjere mora se podnijeti u pisanom obliku najmanje 30 kalendarskih dana prije sastanka upravljačkog odbora na kojem se o njemu treba raspravljati.

                        6.

                        Zahtjev se šalje Predsjedništvu, a kopija zahtjeva svim članovima i Tajništvu. Zahtjev mora biti popraćen relevantnim objašnjenjima.

                        7.

                        U opravdanim slučajevima mjere se mogu donijeti ili izmijeniti, a da se pri tome ne moraju poštovati formalnosti i postupci navedeni u točkama od 4. do 6. ovog odjeljka.

                  Donošenje mjera dopisnim putem

                        8.

                        Upravljački odbor može dopisnim putem donositi ili mijenjati mjere u razdobljima između svojih sastanaka. Na zahtjev člana ili Tajništva da se neka mjera donese dopisnim putem ili na inicijativu Predsjedništva, Predsjedništvo odlučuje, uz savjetovanje s Potpredsjedništvom i njegovu suglasnost, o tome treba li u konkretnom slučaju primijeniti dopisni postupak.

                        9.

                        Ako je Predsjedništvo odlučilo da treba primijeniti dopisni postupak, ono Tajništvu nalaže da pošalje zahtjev članovima, zajedno s onim informacijama koje Predsjedništvo, uz savjetovanje s Potpredsjedništvom i njegovu suglasnost, smatra nužnima. Predsjedništvo, uz savjetovanje s Potpredsjedništvom i njegovu suglasnost, također navodi mogu li članovi mijenjati zahtjev i pod kojim uvjetima to mogu činiti.

                        10.

                        Predsjedništvo, uz savjetovanje s Potpredsjedništvom i njegovu suglasnost, određuje datum i vrijeme do kada odgovori moraju biti zaprimljeni, a taj rok ni u kojem slučaju ne smije biti prije isteka deset kalendarskih dana od datuma slanja informacija iz točke 9. ovog odjeljka. U iznimnim okolnostima, na zahtjev ili prema vlastitoj procjeni, Predsjedništvo može, uz savjetovanje s Potpredsjedništvom i njegovu suglasnost, produljiti rok za zaprimanje odgovorâ. Ako neki član ne odgovori u zadanom roku u pisanom obliku, između ostalog elektroničkom poštom, smatra se da je suzdržan.

                        11.

                        Upravljački odbor odlučuje jednoglasno. Smatra se da je jednoglasnost postignuta ako su se barem četiri stranke iz jugoistočne Europe i Europska unija izjasnile za dotičnu mjeru, a nijedna joj se stranka nije protivila.

                  VII.   OBJAVLJIVANJE INFORMACIJA

                        1.

                        Osim ako se odluči drukčije, konačne verzije dokumenata sa sastanaka (dnevni red, zaključci itd.) objavljuju se na internetskim stranicama Tajništva.

                        2.

                        Pravo pristupa dokumentima koje drži upravljački odbor utvrđuje se u skladu s člankom 38. stavcima 2. i 3. Ugovora.

                  VIII.   ZAVRŠNE ODREDBE

                        1.

                        Promatrači i predstavnici drugih država, međunarodnih organizacija ili drugih tijela, koji su pozvani u skladu s odjeljkom II. točkom 3., moraju poštovati sve zahtjeve u pogledu povjerljivosti koji se primjenjuju na članove upravljačkog odbora. Takvi se zahtjevi moraju odražavati u zaključcima relevantnog sastanka.

                        2.

                        Od predstavnika drugih država, međunarodnih organizacija ili drugih tijela, koji su pozvani u skladu s odjeljkom II. točkom 3., zahtijeva se da prije prisustvovanja predmetnim raspravama potpišu izjavu o povjerljivosti. Takva izjava o povjerljivosti sadržava obvezu poštovanja pravilâ o povjerljivosti iz točke 1. ovog odjeljka. Ako odbiju potpisati takvu izjavu, uskraćuje im se pristup tim raspravama.

                        3.

                        Predsjedništvo potpisuje sve akte upravljačkog odbora.

                        4.

                        Sve izmjene ovog Poslovnika donose se odlukom upravljačkog odbora.

                        5.

                        Ako se prilikom primjene ovog Poslovnika u određenoj situaciji pojavi poteškoća s njegovim tumačenjem, Predsjedništvo, uz savjetovanje s Potpredsjedništvom i njegovu suglasnost, daje savjet kako riješiti tu situaciju.

                        6.

                        Nakon isteka godine dana od stupanja na snagu ovog Poslovnika Tajništvo, na temelju praktičnog iskustva u njegovoj primjeni, može predložiti izmjene ovog Poslovnika ako ih smatra korisnima ili potrebnima. Ako član upravljačkog odbora želi predložiti takvu izmjenu, najprije se savjetuje s Tajništvom.

                  Ovaj Poslovnik stupa na snagu na dan kada ga donese upravljački odbor.

               (*1)  Ovim se nazivom ne dovode u pitanje stajališta o statusu te je on u skladu s Rezolucijom Vijeća sigurnosti Ujedinjenih naroda 1244 (1999) i mišljenjem Međunarodnog suda o proglašenju neovisnosti Kosova.


Odluka Komisije od 14/02/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9224 - Brookfield Asset Management Inc. / Johnson Controls International plc (Power Solutions business)) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 04/02/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9235 - Ontario Teachers’ Pension Plan Board / Madison Dearborn Partners, LLC / Fleet Complete) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 14/02/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9246 - Daikin Europe N.V. / Cool International Holding GmbH) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)